HOTĂRÂRE Nr. 1439 din 2 septembrie 2004

privind serviciile specializate destinate copilului care a săvârşit o faptă penală şi nu răspunde penal

EMITENT: GUVERNUL ROMÂNIEI

PUBLICATĂ ÎN: MONITORUL OFICIAL NR. 872 din 24 septembrie 2004

 În temeiul art. 108 din Constituţie, republicată, şi al art. 84 alin. (2) din Legea nr. 272/2004 privind protecţia şi promovarea drepturilor copilului,

 Guvernul României adoptă prezenta hotărâre.

 ART. 1

 Se aprobă înfiinţarea, organizarea şi funcţionarea serviciilor specializate destinate copilului care a săvârşit o faptă penală şi nu răspunde penal, prevăzute în anexa care face parte integrantă din prezenta hotărâre.

 ART. 2

 Prezenta hotărâre intră în vigoare la data de 1 ianuarie 2005.

 PRIM-MINISTRU

 ADRIAN NĂSTASE

 Contrasemnează:

 Ministrul muncii,

 solidarităţii sociale şi familiei,

 Dan Mircea Popescu

 Ministru de stat,

 ministrul administraţiei şi internelor,

 Marian Florian Săniuţă

 Ministrul delegat

 pentru administraţia publică,

 Gheorghe Emacu

 Ministrul finanţelor publice,

 Mihai Nicolae Tănăsescu

 p. Secretarul de stat

 al Autorităţii Naţionale

 pentru Protecţia Copilului şi Adopţie,

 Vali Sonia Botezatu

 ANEXA 1

 SERVICIILE SPECIALIZATE

 destinate copilului care a săvârşit o faptă penală şi nu răspunde penal

 ART. 1

 Serviciile specializate destinate protecţiei copilului care a săvârşit o faptă penală şi nu răspunde penal sunt asigurate de către Direcţia generală de asistenţă socială şi protecţia copilului, precum şi de către organismele private acreditate.

 ART. 2

 (1) Serviciile specializate destinate protecţiei copilului care a săvârşit o faptă penală şi nu răspunde penal sunt cele prevăzute la art. 107 alin. (1) din Legea nr. 272/2004 privind protecţia şi promovarea drepturilor copilului.

 (2) Atribuţiile serviciilor prevăzute la alin. (1) sunt cele reglementate, pentru fiecare tip de serviciu, de Hotărârea Guvernului nr. 1.438/2004 pentru aprobarea regulamentelor-cadru de organizare şi funcţionare a serviciilor de prevenire a separării copilului de familia sa, precum şi a celor de protecţie specială a copilului lipsit temporar sau definitiv de ocrotirea părinţilor săi.

 ART. 3

 Beneficiarii acestor servicii pot fi:

 a) copiii care au săvârşit o faptă penală şi nu răspund penal;

 b) familia naturală, extinsă ori substitutivă, după caz, a copilului care a săvârşit o faptă penală şi nu răspunde penal;

 c) alt reprezentant legal al copilului care a săvârşit o faptă penală şi nu răspunde penal;

 d) comunitatea locală din care fac parte copiii prevăzuţi la lit. a).

 ART. 4

 (1) Activităţile desfăşurate în cadrul serviciilor specializate destinate protecţiei copilului care a săvârşit o faptă penală şi nu răspunde penal au drept obiective:

 a) prevenirea şi combaterea acţiunilor sau comportamentelor deviante ale copiilor;

 b) educarea copiilor în spiritul respectului faţă de lege şi faţă de valorile morale, în spiritul toleranţei, demnităţii şi solidarităţii;

 c) încurajarea şi sprijinirea copiilor în evoluţia spre o viaţă responsabilă şi corectă;

 d) responsabilizarea şi conştientizarea copiilor faţă de factorii ce le-ar putea periclita dezvoltarea fizică şi morală;

 e) reintegrarea şcolară, familială ori socială a copilului.

 (2) Pentru atingerea obiectivelor prevăzute la alin. (1) serviciile asigurate pot viza, între altele, organizarea de şedinţe periodice de consiliere psihocomportamentală sau psihoterapie individuală ori derularea de programe de consiliere individuală şi de grup cu beneficiarii.

 ART. 5

 Serviciile de tip rezidenţial specializate, destinate copilului care a săvârşit o faptă penală şi nu răspunde penal, se organizează ca centre de orientare, supraveghere şi sprijinire a reintegrării sociale a copilului.

 ART. 6

 Serviciile de zi specializate, destinate copilului care a săvârşit o faptă penală şi nu răspunde penal, se organizează ca centre de zi pentru orientarea, supravegherea şi sprijinirea reintegrării sociale a copilului.

 ART. 7

 Serviciile de tip familial au obligaţia organizării unui modul de pregătire specifică pentru persoanele sau familiile care asigură, în condiţiile legii, protecţia specială a copilului care a săvârşit o faptă penală şi nu răspunde penal.

 ART. 8

 (1) Pentru asigurarea respectării dreptului copilului la învăţământul general obligatoriu Direcţia generală de asistenţă socială şi protecţia copilului, în colaborare cu inspectoratele şcolare, urmăreşte ca înscrierea copilului care a săvârşit o faptă penală şi nu răspunde penal să se realizeze în unităţile şcolare în a căror rază teritorială se execută măsurile de protecţie specială destinate acestor copii.

 (2) Personalul centrului rezidenţial de orientare, supraveghere şi sprijinire a reintegrării sociale asigură însoţirea copiilor la şcoală şi preluarea acestora la sfârşitul orelor de curs.

 ART. 9

 Serviciile prevăzute de prezenta hotărâre sunt conduse de către persoane cu studii superioare socioumane şi cu vechime în specialitate de cel puţin 2 ani, care au responsabilitatea de a îndruma şi controla activitatea personalului de specialitate şi a voluntarilor din cadrul acestora.

 ART. 10

 Categoriile de personal care îşi desfăşoară activitatea în cadrul serviciilor prevăzute de prezenta hotărâre sunt: referenţi de specialitate, psiholog, psihopedagog, asistent social, kinetoterapeut, jurist, medic pediatru, asistent medical, personal administrativ.

 ART. 11

 (1) În cadrul serviciilor specializate prevăzute de prezenta hotărâre se pot desfăşura, în interesul copiilor, activităţi de voluntariat.

 (2) Persoanele care desfăşoară activităţile prevăzute la alin. (1) trebuie să aibă acordul organelor de conducere ale Direcţiei generale de asistenţă socială şi protecţia copilului sau ale organismului privat acreditat să prezinte cazierul judiciar şi să încheie un contract cuprinzând drepturile şi obligaţiile concrete ce le revin pe perioada în care desfăşoară activităţi de voluntariat, în condiţiile Legii voluntariatului nr. 195/2001, cu modificările şi completările ulterioare.

 ART. 12

 Personalul, precum şi voluntarii care îşi desfăşoară activitatea în cadrul serviciilor sunt obligaţi să respecte caracterul confidenţial al datelor personale ale copilului şi familiei sale.

 ART. 13

 (1) Poliţia, parchetul, precum şi serviciile de reintegrare socială, supraveghere şi protecţia victimelor au obligaţia de a acorda sprijinul necesar, potrivit competenţelor ce le revin, serviciilor specializate destinate protecţiei copilului care a săvârşit o faptă penală şi nu răspunde penal pentru desfăşurarea în bune condiţii a activităţii acestor servicii.

 (2) În activitatea de cercetare a faptei penale organele abilitate de lege în acest sens colaborează cu specialiştii desemnaţi ai serviciilor specializate din cadrul Direcţiei generale de asistenţă socială şi protecţia copilului, destinate copilului care a săvârşit o faptă penală şi nu răspunde penal.

 ART. 14

 Modalitatea de organizare şi funcţionare a serviciilor prevăzute la art. 5 - 7 se stabileşte prin standarde care se aprobă prin ordin al secretarului de stat al Autorităţii Naţionale pentru Protecţia Drepturilor Copilului, în termen de 90 de zile de la data intrării în vigoare a prezentei hotărâri.

 ---------------